VDSS sklep Psp 313/2012
Sodna praksa Višjega delovnega in socialnega sodišča, 2012-09-13

Izplačilo nagrade in stroškov sodnemu izvedencu preko avtorske agencije je skladno s 53. členom Pravilnika o sodnih izvedencih in cenilcih, veljavnega od 21. 1. 2012 dalje, ki v 7. odstavku določa, se izplačilo nagrade in stroškov izvedencu oziroma cenilcu opravi neposredno na njegov račun.

Pritožba se zavrne in se v izpodbijanem delu (III. točka izreka) potrdi sklep sodišča prve stopnje.

Sodišče prve stopnje je z izpodbijanim sklepom postavljenemu izvedencu za ustno podajanje izvedenskega mnenja na glavni obravnavi priznalo nagrado v znesku 147,00 EUR in 20 % DDV v znesku 29,40 EUR, skupaj 176,40 EUR (I. točka izreka). Sklenilo je, da je od zneska nagrade 147,00 EUR potrebno obračunati in plačati 6 % prispevek za pokojninsko in invalidsko zavarovanje v znesku 8,82 EUR (II. točka izreka), da je nagrado ter prispevek dolžna plačati tožena stranka v 8 dneh od prejema računa s strani Avtorske agencije za Slovenijo (III. točka izreka), ter v IV. točki izreka, da pritožba zoper sklep ne zadrži izvršitve.

Tožena stranka je dne 10. 8. 2012 pri sodišču prve stopnje vložila predlog za izdajo sklepa o popravi III. točke sklepa oziroma podrejeno pritožbo zoper omenjeno točko. Predlaga, da se navedena točka glasi, da je nagrado iz I. točke in prispevek iz II. točke sklepa dolžna plačati tožena stranka v roku 8 dni. Po mnenju toženke je nepravilna odločitev, da je toženka dolžna nagrado in prispevek plačati v roku 8 dni od prejema fakture Avtorske agencije. Opozarja, da je bil s Pravilnikom o spremembah in dopolnitvah pravilnika o sodnih izvedencih in sodnih cenilcih spremenjen 53. člen do tedaj veljavnega Pravilnika (Ur. l., RS, št. 88/10) tako, da od 21. 1. 2012 dalje sedmi odstavek navedenega člena določa, da se izplačilo nagrade in stroškov izvedencu in cenilcu opravi neposredno na njegov račun. Pravilno je prvostopenjsko sodišče odločilo v I. točki sklepa, da se nagrada prizna izvedencu. Od 21. 1. 2012 dalje izplačilo nagrade in stroškov sodnemu izvedencu ni več mogoče po njegovem zastopniku za plačilo, zato je materialnopravno zmotna odločitev glede določitve roka plačila v 8 dneh od prejema računa Avtorske agencije. Rok ne more teči od prejema računa Avtorske agencije, ker ta ni naslovnik oziroma prejemnik plačila nagrade. Plačilo se izvede na račun izvedenca, zato je tožena stranka mnenja, da je odločitev v III. točki izreka ter ustrezna obrazložitev v 4. točki obrazložitve sklepa nepravilna. Utemeljenost pritožbe izhaja iz sodbe Višjega delovnega in socialnega sodišča, opr. št. Psp 194/2012.

Sodišče je pri odmeri nagrade in povračila stroškov pravilno uporabilo določbe Zakona o pravdnem postopku (ZPP, Ur. l. RS, št. 73/07 - uradno prečiščeno besedilo in nadaljnje spremembe) o nagradi izvedencu ter Pravilnika o sodnih izvedencih in sodnih cenilcih (Ur. l. RS, št. 88/2010 in št. 1/2012), nagrado izvedencu in povračilo stroškov pravilno odmerilo in tudi utemeljeno odločilo, da je tožena stranka dolžna nagrado in prispevek plačati v 8 dneh po prejemu računa Avtorske agencije za Slovenijo.

Pravilno sicer tožena stranka navaja, da je bil s Pravilnikom o spremembah in dopolnitvah pravilnika o sodnih izvedencih in sodnih cenilcih (Ur. l. RS, št. 1/2012, velja od 21. 1. 2012) spremenjen 53. člen Pravilnika, ki določa način izplačila nagrade in stroškov. Črtane so bile določbe, ki so urejale način izplačila nagrade in stroškov po zastopniku. Ne glede na navedeno pa prejemanje plačila preko Avtorske agencije Slovenije ni v nasprotju z veljavno davčno zakonodajo, ker je v tem primeru, glede na zakonodajo, ki opredeljuje zastopanje avtorjev (uveljavljanje avtorskih pravic po zastopniku), upravičeni lastnik dohodka avtor in ne zastopnik oziroma Avtorska agencija Slovenije. Določbo sedmega odstavka 53. člena (prejšnjega devetega odstavka) Pravilnika je potrebno razlagati tako, da je izplačilo nagrade in stroškov sodnemu izvedencu preko Avtorske agencije Slovenije skladno s citiranimi določbami Pravilnika. Takšno stališče izhaja iz pojasnila Ministrstva za pravosodje, direktorata za pravosodno upravo, št. 705-28/2012 z dne 26. 1. 2012, ki je Pravilnik izdalo.

Po 2. odst. 5. člena Zakona o avtorskih in sorodnih pravicah (ZASP-UPB3, Ur. l. RS št. 16/2007) kot avtorska dela štejejo tudi izvedenska mnenja. Na spletni strani Avtorske agencije za Slovenijo, naslov http://www.aas.si/pogodbe/index-obrazci-fr1.html, je objavljen tipski obrazec pogodbe o stvaritvi avtorskega dela, ki se uporablja za dohodke iz drugega pogodbenega razmerja (2. odst. 38. čl.  Zakona o dohodnini - ZDoh-2, Ur. l. RS, št. 13/11 - uradno prečiščeno besedilo in nadaljnje spremembe), če je avtor identificiran za davek na dodano vrednost, z določbo, da avtor pooblašča Avtorsko agencijo, da ga zastopa pri uveljavljanju moralnih in materialnih avtorskih pravic ter da v njegovem imenu in za njegov račun izda naročniku račun in prejme plačilo denarnih zneskov iz tega naslova. Naročnik pa pooblašča AAS, da v njegovem imenu izračuna, odtegne in plača davčni odtegljaj od dohodka za stvaritev avtorskega dela iz pogodbe. Glede na izvedenčevo zahtevo v stroškovniku z dne 19. 3. 2012 (list št. 33 sodnega spisa), da se mu nagrada za izvedensko mnenje nakaže kot nagrada avtorju po izstavitvi računa Avtorske agencije za Slovenijo, je sodišče prve stopnje v izpodbijanem sklepu, ki mu izvedenec ne ugovarja, pravilno odločilo, da bo tožena stranka nagrado s prispevkom plačala po prejemu računa Avtorske agencije.

Neutemeljeno pritožbo je sodišče druge stopnje na podlagi 2. točke 365. člena ZPP zavrnilo.

ZPP člen 249. Pravilnik o sodnih izvedencih in cenilcih člen 53, 53/7.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.